Predkladacia správa

Ruská federácia má uzavreté dvojstranné dohody o leteckých dopravných službách s 25-timi z 27 členských štátov EÚ, ktoré upravujú predovšetkým prepravné práva a s nimi spojené otázky dvojstrannej dôležitosti (určovanie leteckých dopravcov, bezpečnosť prevádzky, ochrana, tarify, clá atď.). Dvojstranné dohody o leteckých dopravných službách medzi členskými štátmi EÚ a Ruskom okrem toho striktne upravujú prístup na trh, nielen pokiaľ ide o obmedzený počet vymenovaných prepravcov alebo miest, ktoré môžu obsluhovať, ale aj pokiaľ ide o frekvencie alebo kapacitu, ktorú môžu určení dopravcovia využívať.
Leteckí dopravcovia EÚ, ktorí prelietajú ponad ruské územie, musia platiť osobitné poplatky svojmu ruskému konkurentovi, spoločnosti Aeroflot, ktoré nesúvisia s bežnými platbami za služby kontroly leteckej dopravy. Tieto poplatky, ktoré Rusko zaviedlo v dvojstranných dohodách s členskými štátmi cez povinné a diskriminačné obchodné dohody medzi EÚ dopravcami a Aeroflotom, predstavujú neprijateľné sadzby za tranzit, odporujú všeobecnej praxi a považujú sa za nezlučiteľné s medzinárodným právom, vrátane článku 15 Chicagského dohovoru z roku 1944. Rusko je jedinou krajinou na svete, v ktorej sa takéto poplatky uplatňujú. Tieto poplatky sa okrem toho neuplatňujú transparentne a nemusia ich platiť všetci obchodní partneri Ruska. Pre EÚ dopravcov je tranzit ponad Sibír nevyhnutný, aby získali komerčne príťažlivý prístup na rozširujúci sa letecký trh na Ďalekom východe vrátane Číny. Letecká prevádzka na Ďaleký východ je nevyhnutná pre hospodársku ziskovosť leteckých dopravných spoločností EÚ.
Väčšina EÚ prevádzkovateľov výlučného carga poskytujúcich služby medzi západnou Európou a Ďalekým východom sa vyhýba plateniu poplatkov za prelet tým, že oblietavajú územie Ruska, čo však taktiež zvyšuje ich náklady. Ruskí prevádzkovatelia výlučného carga, teda majú podstatnú výhodu v tom, že môžu poskytovať služby nákladnej dopravy zo Západnej Európy na Ďaleký Východ priamo cez Rusko. 
Rada ministrov dopráv v roku 1997 uvítala podnet Európskej komisie začať o tejto otázke priame konzultácie s Ruskou federáciou. Spoločenstvo dokázalo demonštrovať svoju silu v rokovaniach s Ruskom, ktoré vyvrcholili v záväzku zo strany ruskej vlády z 21. mája 2004 v súvislosti s rokovaniami o prijatí Ruska do WTO, odstrániť nekomerčné prvky súčasného systému platieb za transsibírske prelety uplatňované Ruskom s cieľom nahradiť ich najneskôr do roku 2013 systémom, ktorý je transparentný, nediskriminačný a založený na nákladovosti. 
Dňa 24. novembra 2006 sa uskutočnilo v Helsinkách rokovanie ministra dopravy        p. Levitina s podpredsedom Európskej komisie p. Barrotom za účasti Fínskej republiky, v tom čase predsedníckej krajiny EÚ. Na rokovaní bol podpísaný dokument „Dohodnuté princípy modernizácie existujúceho systému využívania transsibírskych trás“.
Dohodnuté princípy stanovujú prechodné obdobie modernizácie súčasného mechanizmu platieb za transsibírske prelety najneskôr k 1. januáru 2014 a zaručujú, že poplatky po skončení prechodného obdobia budú transparentné, založené na nákladovosti a nebudú viesť k diskriminácii medzi leteckými dopravcami. EÚ dopravcovia nebudú nútení na základe bilaterálnych dohôd uzavrieť komerčné dohody s určeným dopravcom RF. Nové frekvencie týkajúce sa transsibírskych preletov už ani počas prechodného obdobia nebudú zaťažované extra poplatkami. V dôsledku limitovania preletov si EU dopravcovia musia prenajať od Aeroflotu do 50 % ich preletových frekvencií do ČĽR a Japonska.

Prínosy:

Dohoda pozostáva z diplomatickej nóty Európskeho spoločenstva a jej členských štátov pre Ruskú federáciu, diplomatickej nóty Ruskej federácie pre Európske spoločenstvo  a jeho členské štáty, z dokumentu: „Dohodnuté princípy modernizácie existujúceho systému využívania transsibírskych trás“ (ďalej len „dodatok I“) a listu ministra dopravy pána Levitina (ďalej len „dodatok II“).
Táto dohoda nadobúda platnosť výmenou diplomatických nót po jej podpise v máji 2007. Pre EÚ dopravcov odstraňuje diskriminačnú finančnú záťaž a vytvára predpoklady pre zmeny v bilaterálnych dohodách o leteckých dopravných službách medzi členskými štátmi EÚ a RF, s cieľom liberalizácie trhu, ktorý je neúmerne a striktne limitovaný, s následkami aj pre SR.

Ďalší postup:

Spoločným cieľom strán je odstránenie anomálie v poplatkovom diskriminačnom zaťažovaní EÚ dopravcov pri preletoch ponad Sibír. 

Dohoda by sa mala podpisovať na summite EÚ -  RF v máji 2007. Predtým sa však uskutoční dňa 10. mája na COREPER 2 podpis dohody členskými štátmi EÚ. Vzhľadom na túto skutočnosť predkladáme tento materiál s tým, že dohoda bude po podpise opätovne predložená na rokovanie vlády SR už ako legislatívny materiál. Táto alternatíva bola spolu s MZV SR zvolená pre krátkosť času do podpisu dohody.
Ratifikácia a vykonávanie tejto dohody nemá negatívne finančné, ekonomické a environmentálne vplyvy, ani vplyv na zamestnanosť a podnikateľské prostredie.